“El futbol cada cop tracta més el tema emocional”
L’FC Andorra és el primer beneficiat del país d’unes tècniques ja implementades al Canadà, els Estats Units, l’Amèrica del Sud i alguns punts d’Europa.
Millorar el rendiment esportiu coneixent el cos i la ment
Actualitzada 23/11/2017 a les 20:32
Què és el ‘biofeedback’ i ‘neurofeedback’?
Ajudar les persones a millorar el seu rendiment. En el meu cas m’he dedicat al món esportiu, tot i que és traslladable a altres branques, com ara la medicina.
De quina forma s’aplica?
Estant connectat a un programa de l’ordinador per conductància, temperatura, respiració, o les unitats de mesura de les ones cerebrals i les activitats musculars. I aleshores cada dia se n’aprecia l’evolució. Prèviament es realitzen una sèrie d’anàlisis, proves i qüestionaris.
Quins objectius s’assoleixen amb el ‘biofeedback’?
Es redueix l’estrès, l’ansietat i la tensió muscular abans, durant i després de la competició.
I amb el ‘neurofeedback’?
Vull deixar clar que les dues especialitats no van juntes, però estan relacionades. Aquesta és més neurològica, és a dir, canvia o modifica les ones cerebrals. En aquest cas, es treballa en funció de les necessitats dels esportistes. És un aspecte força més concret amb la ment.
Per què va decidir estudiar-les?
En un primer moment em vaig interessar en el coaching, que és com guiar una persona cap als seus resultats, fent un màster. Volia saber-ne més i vaig estudiar programació neurolingüística [PNL] o com tenir idea de la ment i treballar les creences de la gent, perquè s’entengui i es trobi. Finalment, a Toronto vaig cursar biofeedback i neurofeedback.
I fins aquí?
Ara em trobo endinsat en un projecte que ho petarà molt. Encara no puc dir-ne res.
És innata la facilitat que transmet per tractar amb gent?
Això em ve de la infància, pel fet de deixar el Canadà i aterrar a Catalunya amb 10 anys sense conèixer ni el català ni el castellà. A més, a l’escola vaig haver de repetir un parell de cursos i em vaig obligar a entendre tothom d’una manera que no fos amb la comunicació.
A part dels de l’FC Andorra, ‘cuida’ altres clients?
Sí, per exemple, una jugadora de 10 anys que juga a l’RCD Espa-nyol i un jove de 17 que també va estar al club blanc-i-blau. I alhora, persones conegudes d’alt rendiment i col·laboro en un centre de tennis bastant important.
Quines millores denoten els futbolistes?
El futbol cada cop tracta més el tema emocional. Per assolir la concentració òptima es pot arribar a trigar un màxim de 5 minuts i perdre-la són 10 segons o menys, per tant, a través d’aquestes tècniques reduïm el nivell d’estrès i oferim una nova eina. Si no estàs bé emocionalment no vas enlloc.